再次韻酬進卿
作者：陳造
朝代：宋

paragraphs: 平生友仁今事賢，長裾每侍黄堂仙。
東方一士復石友，平安幾見郵音傳。
斬新好語來翩聯，當念醉叟方逃禪。
亦知平處古人上，更卜氣蘇君子前。
敢辭敝帚爲君出，眢井塵生不受汲。
但思共坐蓮蕩風，雲錦明船月升璧。
把酒一歡當及時，定拚費日仍費詩。
轉頭相望便淮浙，已辦僱直呼篙師。